Document ID: 32014D0672

A BIZOTTSÁG VÉGREHAJTÁSI HATÁROZATA
(2014. szeptember 24.)
az egységes európai égbolt teljesítmény-felülvizsgálati szerve kijelölésének meghosszabbításáról
(2014/672/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az egységes európai égbolt létrehozására vonatkozó keret megállapításáról szóló, 2004. március 10-i 549/2004/EK európai parlamenti és tanácsi rendeletre (1) és különösen annak 11. cikke (2) bekezdésére,
mivel:
(1)
2010. július 29-i határozatával (2) a Bizottság a 2015. június 30-ig tartó időszakra az egységes európai égbolt teljesítmény-felülvizsgálati szervévé jelölte ki a légi közlekedés biztonságáért felelős (a légi közlekedés biztonságával kapcsolatos együttműködésre vonatkozó, 1960. december 13-án létrejött, majd 1981. február 12-én módosított és 1997. június 27-én felülvizsgált nemzetközi egyezménnyel létrehozott) európai szervezet (Eurocontrol) teljesítmény-felülvizsgálati bizottságát, melynek munkáját a teljesítmény-felülvizsgálati egység segíti.
(2)
2010. augusztus 11-én kelt levelében a Bizottság kinevezte a teljesítmény-felülvizsgálati szerv elnökét 2015. június 30-ig, 2013. július 25-i határozatában (3) pedig jóváhagyta a szerv tagjainak ugyancsak 2015. június 30-ig szóló kinevezését.
(3)
Szükséges, hogy a Bizottságot és a nemzeti felügyeleti hatóságokat 2015. június 30. után is szakértők támogassák, ezért e célból a további időszakra is ki kell jelölni egy teljesítmény-felülvizsgálati szervet, szem előtt tartva ennek a szervnek az 549/2004/EK rendelet 11. cikkének (2) bekezdésében és a 390/2013/EU bizottsági végrehajtási rendelet (4) 3. cikkében meghatározott fontos feladatait.
(4)
A 2014. december 31-én végződő első referencia-időszak lejártával a Bizottságnak felül kell vizsgálnia a teljesítményrendszer hatását, alkalmazási körét és hatékonyságát, ideértve a teljesítmény-felülvizsgálati szerv működését is. Ennek fényében helyénvaló, hogy a teljesítmény-felülvizsgálati szerv további időszakra szóló kijelölése 2016. december 31-ig szóljon, mivel így nem kell megelőlegezni a felülvizsgálat eredményeit, amelyek nyomán változások történhetnek a szóban forgó szerv feladatai, kijelölése és összetétele tekintetében. A megbízatás 2016. december 31-i lejárta összhangban van a 390/2013/EU végrehajtási rendelet 3. cikkének (1) bekezdése szerinti referencia-időszakkal is, amennyiben lehetővé teszi a teljesítmény-felülvizsgálati szerv számára, hogy befejezze a második referencia-időszakra (2015-2019) vonatkozó teljesítményterv elfogadásával kapcsolatos munkáját, a repülőtéri léginavigációs szolgálatok meghatározott egységköltségei tekintetében dolgozzon ki 2017-től alkalmazandó uniós szintű teljesítménycélokat, és értékelje 2016-ban a második referencia-időszak uniós szintű teljesítménycéljainak megállapításához használt forgalombecsléseket.
(5)
Az Eurocontrol teljesítmény-felülvizsgálati bizottsága, amely továbbra is a legalkalmasabb testület e feladatok ellátására, nem emelt kifogást az ellen, hogy egy további időszakra teljesítmény-felülvizsgálati szervvé jelöljék ki. E szerv elnöke és tagjai, akiket korábban a 2010. július 29-i bizottsági határozat 4. cikkének (4) bekezdése és 5. cikkének (1) bekezdése szerinti eljárás alapján választottak ki, ugyancsak jelezték, hogy készek megbízatást teljesíteni egy újabb időszakban. Tekintettel a további időszak korlátozott tartamára és a folytonosság biztosításának fontosságára a referencia-időszak elején, pillanatnyilag nem volna célszerű új kiválasztási eljárást kezdeményezni.
(6)
Ezért a teljesítmény-felülvizsgálati szerv kijelölését, valamint elnökének és tagjainak kinevezését 2016. december 31-ig szólóan meg kell újítani.
(7)
Az 549/2004/EK rendelet értelmében a teljesítmény-felülvizsgálati szervnek a rábízott feladatok végrehajtása során pártatlannak kell lennie, rendelkeznie kell a szükséges szakértelemmel és függetlenül kell eljárnia. E tekintetben tehát megfelelő biztosítékokról kell rendelkezni. Meg kell határozni továbbá annak a módját, ahogyan ez a szerv jelentést tesz a Bizottságnak.
(8)
Megfelelő működésének biztosítása érdekében meg kell állapítani a teljesítmény-felülvizsgálati szerv szükséges eljárási szabályait, szavazási követelményeit és finanszírozási elveit.
(9)
Az egyértelműség miatt a 2010. július 29-i bizottsági határozatot és a 2013. július 25-i bizottsági határozatot hatályon kívül kell helyezni.
(10)
A folytonosság biztosítása érdekében e határozatnak indokolt 2015. július 1-jétől hatályba lépnie.
(11)
Az e határozatban előírt intézkedések összhangban vannak az 549/2004/EK rendelet 5. cikkének (1) bekezdése alapján létrehozott, az egységes égbolttal foglalkozó bizottság véleményével,
ELFOGADTA EZT A HATÁROZATOT:
1. cikk
A teljesítmény-felülvizsgálati szerv kijelölése
(1) A Bizottság az Eurocontrol teljesítmény-felülvizsgálati bizottságát az egységes európai égbolt teljesítmény-felülvizsgálati szervévé jelöli ki 2016. december 31-ig; a szerv munkáját az Eurocontrol ügynökség teljesítmény-felülvizsgálati egysége fogja segíteni.
(2) A kijelölés feltétele, hogy a teljesítmény-felülvizsgálati szerv a biztonsággal, a kapacitással, a környezetvédelemmel és a költséghatékonysággal kapcsolatos négy fő területen rendelkezzen a szükséges kollektív szakértelemmel, továbbá, hogy kellő mértékű, független és szakszerű támogatást kapjon az Eurocontrol teljesítmény-felülvizsgálati egységétől.
(3) A teljesítmény-felülvizsgálati szervnek, elnökének és egyes tagjainak az e határozattal rájuk ruházott feladatok végrehajtása során pártatlanul kell eljárniuk, feladataik ellátása során teljes mértékben függetleneknek kell lenniük és esetükben semmilyen összeférhetetlenség nem merülhet fel.
(4) A teljesítmény-felülvizsgálati szerv hozzáférhet a 390/2013/EU végrehajtási rendeletben említett és az Eurocontrolnál rendelkezésre álló, teljesítményre vonatkozó adatokhoz.
2. cikk
Jelentéstétel
(1) A teljesítmény-felülvizsgálati szerv teljesen átláthatóan működik és közvetlenül a Bizottságnak számol be. Jelentései és ajánlásai a Bizottság tulajdonát képezik. Az említett jelentéseket és ajánlásokat a Bizottság előzetes írásbeli engedélyével lehet közzétenni vagy terjeszteni.
(2) A teljesítmény-felülvizsgálati szerv évente egy alkalommal beszámol a Bizottságnak:
a)
az Európai Repülésbiztonsági Ügynökséggel (EASA) folytatott együttműködéséről és a léginavigációs szolgáltatókkal, a repülőtér-üzembentartókkal, a repülőtéri koordinátorokkal, valamint a légi fuvarozókkal kötött munkamegállapodásairól, amelyeket a 390/2013/EU végrehajtási rendelet 3. cikkének (7) és (8) bekezdése említ;
b)
az e határozattal összhangban elvégzett munkáról és a források felhasználásáról.
3. cikk
Az elnök és a tagok kinevezése
(1) A teljesítmény-felülvizsgálati szerv elnökét és tagjait a melléklet sorolja fel.
(2) Az elnök és a tagok nyilatkozatot írnak alá, amelyben vállalják, hogy a teljesítmény-felülvizsgálati szervben rájuk ruházott feladatok ellátását teljesen független módon végzik.
(3) Ha a teljesítmény-felülvizsgálati szerv elnökének vagy valamely tagjának 2016. december 31-e előtt megszűnik a megbízatása, utódját olyan jelöltek közül kell kiválasztani, akik rendelkeznek a szükséges tapasztalattal és kompetenciával, továbbá bizonyítják függetlenségüket és azt, hogy esetükben semmilyen összeférhetetlenség nem áll fenn. A mindenkori utódot a 390/2013/EU végrehajtási rendelet 3. cikke (1) bekezdésének megfelelően a Bizottság nevezi ki.
4. cikk
Eljárási szabályok
(1) A teljesítmény-felülvizsgálati szerv egyszerű többséggel saját eljárási szabályzat elfogadásáról dönt, amelyet előzetes konzultációt követően a Bizottság hagy jóvá.
(2) A teljesítmény-felülvizsgálati szerv egyszerű többséggel dönt jelentéseiről és ajánlásairól.
5. cikk
Finanszírozás
(1) A teljesítmény-felülvizsgálati szervnek a 390/2013/EU végrehajtási rendelet 3. cikkének (3), (4), (5) bekezdése és (6) bekezdésének a) pontja szerinti feladatok elvégzésére irányuló munkáját, ezen belül a teljesítmény-felülvizsgálati szerv elnökének és tagjainak költségeit, valamint az Eurocontrol teljesítmény-felülvizsgálati egységénél felmerülő releváns személyzeti költségeket az uniós költségvetésből kell finanszírozni.
(2) Amennyiben egy vagy több tagállam a teljesítmény-felülvizsgálati szerv segítségét kéri a 390/2013/EU végrehajtási rendelet 3. cikke (6) bekezdésének b) és c) pontja szerinti feladatokhoz, akkor a felmerülő külön költségeket a szóban forgó tagállam vagy tagállamok finanszírozzák.
6. cikk
Idő előtti megszűnés
(1) Ha a teljesítmény-felülvizsgálati szerv elnöke vagy valamely tagja nem tartja be az e határozatban foglaltakat, a Bizottságnak joga van megbízatásukat megszüntetni.
(2) Abban az esetben, ha az Eurocontrol nem tartja be az e határozatban foglaltakat, a Bizottságnak joga van a szerv megbízatását felülvizsgálni vagy - három hónappal korábban megküldött előzetes írásbeli értesítéssel - megszüntetni.
7. cikk
Hatályon kívül helyezés
A 2010. július 29-i bizottsági határozat és a 2013. július 25-i bizottsági határozat hatályát veszti.
8. cikk
Hatálybalépés és alkalmazás
Ez a határozat 2015. július 1-jén lép hatályba és 2016. december 31-ig alkalmazandó.
Kelt Brüsszelben, 2014. szeptember 24-én.

Labels: 13
8
11
15